**200 മണിക്കൂർ ക്ളാസ്സുകൾകൊണ്ട് ഖുർആൻ ആശയം ഗ്രഹിക്കാനുതകുന്ന ഒരു ശാസ്ത്രീയ പഠന പദ്ധതിയാണ് “വിശുദ്ധ ഖുർആൻ പഠനത്തിനൊരെളുവഴി”. ദമ്മാമിലുള്ള കെ.എഫ്.യൂ.പി.എം-ലെ പ്രൊഫ. അബ്ദുൽ അസീസ് അബ്ദുറഹീം ഇംഗ്ളീഷിൽ തയ്യാറാക്കിയതും മലയാളം അടക്കമുള്ള ലോകത്തിലെ പത്തോളം ഭാഷകളിലേക്ക് പരാവർത്തനം ചെയ്യ​‍പ്പെട്ടിട്ടുള്ളതുമായ “​‍ Understand Quran the Easy Way” എന്ന പ്രാഥമിക ഖുർആൻ പാഠനപദ്ധതിയുടെ സമ്പൂർണ്ണ രൂപമാണിത്**

**മനുഷ്യ മനസ്സിന്റെ ഗ്രാഹ്യശേഷിയും ഖുർആനിക പദങ്ങളുടെ ആവർത്തനക്രമവും അടിസ്ഥാനമാക്കിയാണീ പാഠ്യ പദ്ധതി തയ്യാറാക്കിയിരിക്കുന്നത്. തലച്ചോറിന്റെ പ്രവർത്തനരീതി, മൾട്ടിപ്പ്ൾ ഇന്റലിജന്റ്സ് തിയറി, രചനാത്മക ചിന്ത, ക്രിയാത്മക ജീവിതം, ടൈം-റിസോഴ്സ് മാനേജ്മെന്റ്സ്, ന്യൂറോ ലിംഗ്വിസ്റ്റിക് പ്രോഗ്രാമിംഗ്, ഉപഭാഷാപഠനം, പദ പഠന ശേഷി തുടങ്ങിയ വിഷയങ്ങളിൽ ടോണി ബുസാൻ, സ്റ്റീഫൻ കൊവേ, ഡീ ബോണോ മുതലായ ബുദ്ധിജീവികൾ സമർപ്പിച്ചിട്ടുള്ള ആശയങ്ങളാണ് പാഠ്യപദ്ധതി ക്രമീകരിക്കുന്നതിൽ അവലംബമാക്കിയിരിക്കുന്നത്.**

**സൂറത്തുൽഫാതിഹ:യും ഖുആനിലെ അവസാനത്തെ 37 അദ്ധ്യായങ്ങളുമടങ്ങുന്ന പാഠഭാഗം 105 ചെറിയ യൂനിറ്റുകളായി തിരിച്ചിട്ടുണ്ട്. നാമങ്ങൾ, ക്രിയകൾ, അവ്യയങ്ങൾ ഇവയെല്ലാം അടങ്ങുന്ന ഖുർആനിക പദങ്ങളിൽനിന്ന് തെരെഞ്ഞെടുത്ത 500 പദങ്ങളിലാണ് ശ്രദ്ധ കേന്ദ്രീകരിക്കുന്നത്. ഖുർആനിൽ ധാരാളമായി ഉപയോഗിക്ക​‍പ്പെടുന്ന മൂന്നക്ഷരങ്ങളുള്ള അടിസ്ഥാനക്രിയകളും അവയെ ആധാരമാക്കിയുള്ള അധികാക്ഷരക്രിയകളുമടക്കം 55 ക്രിയകളും അവയുടെ 21 രൂപഭേദങ്ങളും ഇതോടൊപ്പം പഠനവിധേയമാക്കുന്നു. ഇതോടുകൂടി ഖുർആനിലെ  ഏകദേശം 80 ശതമാന൦ പദങ്ങളും പഠിച്ചിരിക്കും.  ശേഷിക്കുന്ന 20% പദങ്ങൾ ഖുർആൻ ഒരാവർത്തി പാരായണം ചെയ്യുന്നതിനിടക്കുതന്നെ പഠിച്ചു പോകാവുന്ന രീതിയിൽ ഖുർആനിക പദങ്ങൾ അതേ നിലയിൽത്തന്നെ ആവർത്തനരഹിതമായി അർഥസഹിതം ക്രോഡീകരിച്ചിട്ടുള്ള “സംക്ഷിപ്ത ഖുർആൻ നിഘണ്ടു”വാണ് കോഴ്സിന്റെ അവസാന ഘട്ടം.പാഠ്യ പദ്ധതി ആദ്യന്തം മൾട്ടീ മീഡിയാ ഉപയോഗപ്പെടുത്തിയാണ് തയ്യാറാക്കിയിട്ടുള്ളത്.  പവർപോയിന്റ് പ്രസന്റേഷൻ, പ്രിന്റഡ് നോട്ട്സ്, വർക്ക്ഷീറ്റ്, പോക്കറ്റിൽവച്ച് ഇടക്കിടെ നോക്കാവുന്ന പദാവലിക്കുറിപ്പ്, എപ്പോഴും ശ്രദ്ധിക്ക​പ്പെടുന്ന സ്ഥലത്ത് പതിക്കാവുന്ന പാഠങ്ങളുടെ പോസ്റ്റർ, എന്നിവ പഠനോപരണങ്ങളിൽപ്പെടുന്നു. (പാഠങ്ങളുടെ വീഡിയോ, എം.പി.ത്രീ ഫോർമാറ്റുകളും കോഴ്സിന്റെ ഭാഗമായി ലക്ഷ്യമിട്ടിട്ടുണ്ട്. “സമ്പൂർണ്ണ ഭൗതിക പങ്കാളിത്തം” - Total Physical Interaction - ഈ കോഴ്സിന്റെ ഒരു സവിശേഷതയാണ്. അതായത് പഠിതാവ് പഠന സമയത്ത് കണ്ണ്, വായ, കയ്യ് തുടങ്ങി തന്റെ മുഴുവൻ അവയവങ്ങളും പഠനത്തിൽത്തന്നെ കേന്ദ്രീകരിക്കുന്നു.**

**സാധാരണക്കാരെ ഉ​ദ്ദേശിച്ച് ഒരു സമ്പൂർണ്ണ ഖുർആൻ പാഠ്യ പദ്ധതിയാണ് “വിശുദ്ധ ഖുർആൻ പഠനത്തിനൊരെളുപ്പവഴി” എന്ന പദ്ധതിയിലൂടെ മുന്നോട്ടുവക്കുന്നത്. അറബി ഭാഷ എഴുതാനും വായിക്കാനും അറിയുന്ന ഏതൊരാൾക്കും ഈ രീതി അവലംബിക്കുന്നതിലൂടെ ചുരുങ്ങിയ കാലഘട്ടത്തിനുള്ളിൽ ഖുർആൻ ഗ്രഹിക്കാൻ കഴിയും.  ഇംഗ്ളീഷിൽ തയ്യാറാക്ക​പ്പെട്ട പ്രാഥമിക പാഠ്യപദ്ധതിയുടെ പൂർണ്ണ രൂപം മലയാളത്തിൽ ക്രോഡീകരിച്ചതിന്നുപിന്നിൽ ഒരു വിദഗ്ദ്ധ സംഘം തന്നെ പ്രവർത്തിച്ചിട്ടുണ്ട്.**

**ലോകത്തിന്റെ ഏത് കോണിരുന്നും ഖുർആൻ പഠിക്കാവുന്ന ഓൺലൈൻ പഠനവേദികൾ ഈ പാഠ്യപദ്ധതിയുടെ മാത്രം പ്രത്യേകതയാണ്. അദ്ധ്യാപകന്റെ സേവനവും പഠനോപകരണങ്ങളും ഈമെയിൽ വഴിലഭിക്കും.  മലയാള ഭാഷയിൽ 2007-ൽ ആരംഭിച്ച “​‍ Understand The Quran” എന്ന ഈമെയിൽ പഠന വേദി ഇതിനകം 10 ബാച്ചുകളിലായി ലോകത്തിന്റെ വിവിധ ഭാഗങ്ങളിലുള്ള ആയിരക്കണക്കിന് മലയാളികൾ ഉപയോഗ​പ്പെടുത്തിവരുന്നു.** [**SubscribeUnderstandQuran@Gmail.Com**](http://ie.mc233.mail.yahoo.com/mc/compose?to=SubscribeUnderstandQuran@Gmail.Com) **എന്ന വിലാസത്തിൽ പഠിതാവിന്റെ പേര്, വിദ്യാഭ്യാസയോഗ്യത, ജോലി, ഇ​പ്പോൾ താമസിക്കുന്ന സ്ഥലം എന്നിവ അറിയിച്ചാൽ പുതുതായി ആരംഭിക്കുന്ന പഠനവേദിയിൽ അണിചേരാവുന്നതാണ്. കോഴ്സ് പൂർണ്ണമായും സൗജന്യമാണ്**